Ontdek die verstommende tegnologiese uitvindings van die toekoms in hierdie asemrowende boek. Hoe supercool goed werk is ’n splinternuwe gids wat ongelooflike nuwe tegnologie verken, en kyk na die maniere hoe dit ons moderne wêreld vorm. Kinders sal versot wees op die prettige skootrekenaar-styl-omslag en die innoverende uitleg.
In hierdie boek vier Herman sy dertigste verjaardag op allerhande maniere, maar die belangrikste daarvan het natuurlik met kos te doen. Daar is byvoorbeeld 30-minute-resepte, die 30 dinge wat jy van wyn moet weet... ook 30 goeie gewoontes, 30 dinge wat sy ma hom nooit vertel het nie, 30 maniere om gesond te bly en baie meer. Maar bo alles bly dit ’n resepteboek waarin Herman sy kennis en wenke gulhartig uitdeel en lesers nooi om ’n bietjie uit sy lewe te leer.
Dit is ’n baie gebruiksvriendelike gids wat die details van 101 voëls beskryf wat ’n mens die meeste in Suider-Afrikaanse tuine vind wat natuurlik kleurfoto’s van elkeen insluit. Verder gee die gids ook raad hoe jy ’n voëlvriendelike omgewing in jou tuin kan skep deur sekere bome, grasse en plante aan te plant om voëls te lok. Hierdie boek is die ideale gids vir alle voëlliefhebbers wat nie noodwendig altyd ver wil reis om voëls te kyk nie.
In hierdie bundel sal jy vergeefs soek na voorspelbaarheid, want die liefde het vele gesigte, en nie almal is mooi nie. Dit sluit stories in deur Kerneels Breytenbach, Christine Barkhuizen Le-Roux, Helene de Kock, Jaco Jacobs en nog baie ander. En almal skryf oor die liefde in sy vele gedaantes, van moederliefde en kalwerliefde tot verbode en erotiese liefde... ’n lekkerleesbundel vir die feestyd.
Skepelinge is ’n impressionistiese betragting van die vroeë koloniale tydperk in die Suid-Afrikaanse geskiedenis, gebaseer op Schoeman se kennis van die VOC-tyd en meer spesifiek die skeepvaart. Self het die skrywer dit beskryf as ’n ‘hibriede skepping . . . wat in laaste instansie beoordeel moet word as produk van die skeppende verbeelding eerder as van navorsing’.
Dit is geskiedskrywing soos geen ander Suid-Afrikaanse skrywer dit nog kon vermag nie. Skepelinge is ’n unieke nalatenskap – veral waar ‘oorsprong’ nou meer as ooit vantevore ondersoek word.
Dis ’n fantastiese boek propvol feite, perfek vir jong slimkoppe wat nie kan wag om alles oor die wêreld te ontdek nie. Die boek verken temas soos diere, mense, planete, en baie belangrik, jy! Kinders kan uitvind wat ’n woestyn is, hoeveel kontinente daar is, leer om “hallo” en “totsiens” in verskillende tale te sê, en baie meer.
In hierdie boek vat die skrywer ‘n mens op reis saam met hom en sy vrou deur die Kruger Wildtuin. Sy verhale is nie die normale vertellings van gebeure en wedervaringe nie, maar indetail skrywes wat die leser die natuur waarlik saam met hulle laat beleef... Wat ‘n skilder in die natuur met sy kwas op ‘n doek doen, doen Christof met woorde op papier. Hy het al twee ander boeke ook geskryf en dis almal beskikbaar by die winkels in die Kruger Wildtuin.
Op die oppervlak van dié hoogs afgeronde digdebuut roer daar ‘n oënskynlike eenvoud, maar onderliggend is ’n web van deurdagtheid versteek. Coetzee put uit die veeldimensionele wêreld van die vrou, die groei en verbrokkeling, vreugde en pyn van verhoudings, die Boeddha, die aarde en die hier-en-nou soos gesetel in die durende gang van lewe en dood.
Die eiesoortige vriendskap tussen Winston Churchill en Jan Smuts is ’n studie in kontraste. In hul jeug het hulle uiteenlopende wêrelde bewoon: Churchill was die weerbarstige en energieke jong aristokraat; Smuts die asketiese, filosofiese Kaapse plaasseun, wat later aan Cambridge sou gaan studeer. Daar sou hy die eerste student word wat albei dele van die finale regskursus in dieselfde jaar neem en al twee met onderskeiding slaag. Nadat hulle in die Anglo-Boereoorlog eers as vyande, en later in die Eerste Wêreldoorlog as bondgenote byeengebring is, het die mans ’n vriendskap gesmee wat oor die eerste helfte van die twintigste eeu gestrek het en tot Smuts se dood in 1950 voortgeduur het. Richard Steyn, die skrywer van Jan Smuts: Afrikaner sonder grense, bestudeer dié hegte vriendskap deur twee wêreldoorloë aan die hand van ’n magdom argiefstukke, briewe, telegramme en die omvangryke boeke wat oor albei mans geskryf is. Dit is ’n fassinerende verhaal oor twee besonderse individue in oorlog en vrede – die een die leier van ’n groot ryk, die ander die leier van ’n klein, weerspannige lid van daardie ryk.
Piet is jonk, swart, gay en Afrikaans en sy rubrieke in Beeld is baie gewild omdat hy werklik ‘n sonderlinge lewensuitkyk het. As skolier aan Hoërskool Waterkloof en student aan die Pukke het Piet uitgeblink. Daarna het hy in Beeld se misdaadkantoor gewerk en is tans ‘n sepieskrywer by 7de Laan. Nie sleg vir iemand wat in ’n kinderhuis grootgeword het nie! En vir één ding deins hy nie terug nie: dit is om sy mond verby te praat. Hierdie is ‘n hoogs vermaaklike boek wat die donkerte van die lewe in ligte skakerings laat glim.
As jy beplan om Desember na hierdie kusdorp te gaan, kry vir jou hierdie boek, want dit wys jou presies wat daar alles is om te doen en te sien in die omgewing van Hermanus en die dorp self.
Dis ’n pragtig geillustreerde boek met meer as 400 foto’s in wat deur Peter self geneem is van die voëls wat hy tydens sy lewenslange reis as voëlkyker gesien het. Sy gedetailleerde en fassinerende herinneringe weerspieël ongelooflike entoesiasme vir voëls en die rol wat hulle in sy lewe gespeel het. Dis in der waarheid ‘n soort outobiografiese vertelling van sy lewe, sy navorsing en sy foto’s van die afgelope 70 jaar.
Daarom is sy sommer baie in haar noppies toe sy hoor haar tannie gaan by hulle kom kuier. Tannie Tula-Belle dra die mooiste klere en sy sing soos ’n nagtegaal. Sy kom juis stad toe om in ’n groot operakonsert te sing.
Toe sy Lulu se pragtige modeontwerpe sien, besluit tannie Tula-Belle op die daad dat Lulu vir haar ’n rok vir die konsert moet ontwerp. Lulu kan nie wag om met die rok te begin nie.
Hierdie boek vertel die storie van Hardus, ‘n vyfjarige seuntjie wat in sy droomwêreld ‘n dapper kryger, genaamd Grombeer, is. Hy word bygestaan deur sy maatjie, die twaalfjarige Saartjie. Grombeer word beskerm deur sy towerhoed en klankswaard en Saartjie deur haar wenswoord en ‘hop-en-klouter’ vermoeëns. Saam beleef die twee ongelooflike avonture en sal kinders ure lank vermaak.
Simon is ’n wêreldreisiger, vertroud met die reëls van vryheid en ongebonde plesier. Van Bali tot Melbourne, van Tokio tot Kaapstad, soek hy ontmoetings en ervarings op. Deurentyd keer herinneringe terug: kleintyd in die Oos-Kaap, sy pa, die plaas en voorligting aan die hand van ’n beesboerdery. In sy sielkundige se spreekkamer bind Simon die grepe van oomblikke en ervarings saam, met dr. Spiteri se insigte. ’n Vreeslose verkenning van moderne seksualiteit, intimiteit, en identiteit.
Van ’n vrou word in vandag se wêreld baie verwag. Ons is ma’s, beroepsvroue, huweliksmaats, vriendinne én steunpilare vir almal om ons. Hierdie dagstukkieboek is vir elke vrou wat maar alte goed weet dit is nie altyd so maklik nie. Die lewe deel soms houe uit, en ook ma’s, oumas en ware staatmakers kan moeg, moedeloos en gefrustreerd voel. In die boek, deel bekende vroue boodskappe van hoop. Hulle wil jou herinner dat jy nie alleen is nie, dat jy nie skaam hoef te voel wanneer die lewe jou oorweldig nie, en dat jy altyd maar kan vashou aan dié wete: Jou hemelse Vader ken jou, Hy weet wat jy nodig het en Hy sal jou nooit in die steek laat nie. Begin jou besige dag met ’n oomblik van troos, vrede en vreugde.
Op 3 Oktober 1987 het Charlie-eskadron – die ystervuis van 61 Gemeganiseerde Bataljongroep – die kritieke geveg tussen die Suid-Afrikaanse Weermag en die Angolese magte op die Lombarivier in die suide van Angola gelei. Dié boek plaas die leser in die midde van die groep jong dienspligtiges wat na die Grensoorlog weggevoer is om hierdie geveg te gaan voer. Op die Lomba het hulle nie net te staan gekom teen ’n Angolese mag met ’n getalsoorwig en beter wapentuig nie, maar ook teen ’n terrein wat so dig bebos was dat hul sig en beweging aansienlik ingeperk is. Die SAW se taktiese doktrine het duidelik gestel dat tenks teen tenks aangewend moes word. Tog moes die dienspligtiges die Angolese tenks aanvat in pantservoertuie met minder kragtige kanonne en dun pantser wat nie veel meer as gewone geweervuur kon afweer nie. Steeds is 47 Brigade van die Angolese magte amper uitgewis tydens die geveg op die Lomba. Scholtz se beskrywing van hierdie David teen Goliath geveg neem die leser na die hart van die aksie. Danksy onderhoude met veterane en dagboekinskrywings dra hierdie eerlike, intense hervertelling die volle drama van die geveg oor. Dit is ook ’n diep menslike verhaal oor hoe individue reageer in die aangesig van die dood.
Pieter Fourie is 'n Hertzog­bekroonde dramaturg wat op 77 nou die oudste debutant in Afrikaanse poësie is. Die digter Johann de Lange skryf oor die bundel dat dit lanklaas is wat ‘n digter met soveel ywer met die volkstaal omgegaan het. ‘Ons ken die hardnekkige knapsekêrels wat aan mens se klere of kouse vassit. By Fourie is dit die taal self wat so hardnekkig bly klou en gaandeweg ontplooi die digter ook ander betekenisse, ander maniere waarop die titel gelees of verstaan moet word.
Waar sal jy vlieënde paddas kry? Watter soort bok het tande soos Dracula? Watter diertjie kan kilometers onder die see en selfs in die buitenste ruimte oorleef? Waar sal jy ’n verkleurmannetjie kry wat so groot soos ’n kat is?
tagtigs, die wêreld van kinderpornografie en pedofilie, hebsug, haat en buite-egtelike verhoudings. Die een geraamte na die ander tuimel uit die kas en hoewel die lys van verdagtes daagliks groei, is bewyse skaars. Wie, behalwe die Therons se erfgenaam, sou voordeel trek uit die gesin se dood? Hou die Gainsfordseuns se dood verband met ’n baba se verdrinking drie jaar vantevore? Was Jakes Gainsford dalk self betrokke by sy kinders se dood? Was hierdie dalk die perfekte misdaad? Moordhuis is die derde boek in die reeks met doktor Renata Malan as die hoofkarakter. Die eerste twee boeke in die reeks is Monstersaad en Bloedlyn. Renata is ’n profileerder met ’n donker verlede en ’n talent om in geweldsmisdadigers se koppe te klim. Die oorgeërfde boosheid wat in haar gene skuil, maak van haar ’n gedugte teenstander en ’n gehate vyand.
Niël was destyds Suid-Afrika se spioenbaas en senior onderhandelaar by die Kodesa samesprekings toe die NP-regering hom vasgeloop het teen die ANC. Hy was daar die dag toe die altyd-kalm Nelson Mandela sy humeur verloor en teen FW de Klerk uitgevaar het en hy het gesien hoe die morele hoë grond deur die NP se vingers glip en die ANC die oorhand kry. In dié boek gee hy dus ‘n indringende blik op wat presies agter die skerms gebeur het gedurende dié spanningsvolle oorgangstyd wat Suid-Afrika se toekoms sou bepaal.